Úradný vestník L 156 , 21/06/1990 S. 0009 - 0013

Fínske špeciálne vydanie: Kapitola 5 Zväzok 4 S. 0198

Švédske špeciálne vydanie: Kapitola 5 Zväzok 4 S. 0198



Smernica Rady z 29. mája 1990 o minimálnych požiadavkách na bezpečnosť a ochranu zdravia pri ručnej manipulácii s bremenami, pri ktorej pracovníkom hrozí riziko najmä poškodenia chrbta (štvrtá samostatná smernica v zmysle článku 16 ods. 1 smernice 89/391/EHS) (90/269/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, najmä na jej článok 118a; so zreteľom na návrh Komisie [1] predložený po porade s Poradným výborom pre bezpečnosť, hygienu práce a ochranu zdravia pri práci, v spolupráci s Európskym parlamentom [2], so zreteľom na stanovisko Hospodárskeho a sociálneho výboru [3], keďže článok 118a zmluvy ustanovuje, že Rada prijme prostredníctvom smerníc minimálne požiadavky na podporu zlepšovania najmä pracovného prostredia, aby sa zaručila vyššia úroveň ochrany zdravia a bezpečnosti pracovníkov; keďže v zmysle daného článku tieto smernice nesmú ukladať žiadne správne, finančné a právne obmedzenia, ktoré by bránili zakladaniu a rozvoju malých a stredných podnikov; keďže správa Komisie o jej programe pre bezpečnosť, hygienu a ochranu zdravia pri práci [4] predpokladá prijatie smerníc, ktoré majú zaistiť bezpečnosť a ochranu zdravia pracovníkov na pracoviskách; keďže Rada vo svojej rezolúcii z 21. decembra 1987 o bezpečnosti, hygiene a ochrane zdravia pri práci [5] vzala na vedomie zámer Komisie predložiť jej v blízkej budúcnosti smernicu o ochrane pred rizikami vyplývajúcimi z ručnej manipulácie s ťažkými bremenami; keďže dodržiavanie minimálnych požiadaviek na zaistenie vyššej úrovne bezpečnosti a zdravia na pracovisku je nevyhnutné pre zaistenie bezpečnosti a zdravia pracovníkov; keďže táto smernica je samostatnou smernicou v zmysle článku 16 ods. 1 smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci [6]; keďže ustanovenia uvedenej smernice preto v plnom rozsahu platia pre oblasť ručnej manipulácie s bremenami, pri ktorej pracovníkom hrozí riziko najmä poškodenia chrbta, rešpektujúc prísnejšie a/alebo osobitné ustanovenia tejto smernice; keďže táto smernica predstavuje praktický krok na dosiahnutie sociálnej dimenzie vnútorného trhu; keďže v zmysle rozhodnutia 74/325/EHS [7] Komisia vedie porady s Poradným výborom pre bezpečnosť, hygienu a ochranu zdravia pri práci s cieľom vypracovať návrhy v tejto oblasti, PRIJALA TÚTO SMERNICU: ODDIEL I VŠEOBECNÉ USTANOVENIA Článok 1 Predmet 1. Táto smernica, ktorá je štvrtou samostatnou smernicou v zmysle článku 16 ods. 1 smernice 89/391/EHS, ustanovuje minimálne požiadavky na bezpečnosť a ochranu zdravia pri ručnej manipulácii s bremenami, pri ktorej pracovníkom hrozí riziko najmä poškodenia chrbta. 2. Ustanovenia smernice 89/391/EHS sa uplatňujú v plnom rozsahu na celú oblasť uvedenú v odseku 1 bez toho, aby boli dotknuté prísnejšie a/alebo osobitné ustanovenia tejto smernice. Článok 2 Definícia Na účely tejto smernice sa za "ručnú manipuláciu s bremenami" považuje každá preprava alebo podopieranie bremena jedným alebo viacerými pracovníkmi, vrátane zdvíhania, ukladania, posúvania, ťahania, nosenia alebo pohybovania bremena, ktoré z dôvodu svojej charakteristiky alebo nepriaznivých ergonomických podmienok predstavuje riziko najmä poškodenia chrbta pracovníkov. ODDIEL II POVINNOSTI ZAMESTNÁVATEĽA Článok 3 Všeobecné ustanovenie 1. Zamestnávateľ vykoná primerané organizačné opatrenia alebo používa primerané prostriedky, najmä mechanické zariadenia, aby sa vyhol potrebe ručnej manipulácie pracovníkov s bremenami. 2. Ak sa nedá vyhnúť potrebe ručnej manipulácie s bremenami, zamestnávateľ vykoná primerané organizačné opatrenia, použije primerané prostriedky alebo poskytne pracovníkom také prostriedky, aby sa znížilo riziko, ktoré predstavuje ručná manipulácia s týmito bremenami vzhľadom na prílohu 1. Článok 4 Organizácia pracovísk Vo všetkých prípadoch, v ktorých sa nedá vyhnúť ručnej manipulácii pracovníkov s bremenami, zorganizuje zamestnávateľ pracoviská tak, aby sa manipulácia uskutočňovala s čo najnižším ohrozením bezpečnosti a zdravia, a: a) podľa možnosti vopred posúdi zdravotné a bezpečnostné podmienky daného typu práce a najmä posúdi charakteristiku bremien vzhľadom na prílohu I; b) postará sa o vylúčenie alebo zníženie rizika najmä poškodenia chrbta pracovníkov tým, že prijme primerané opatrenia, pričom berie do úvahy najmä charakteristiku pracovného prostredia a požiadavky danej činnosti vzhľadom na prílohu I. Článok 5 Zohľadnenie prílohy II Pri uplatňovaní článku 6 ods. 3 písm. b), článku 14 a článku 15 smernice 89/391/EHS je potrebné brať do úvahy prílohu II. Článok 6 Informovanie a školenie pracovníkov 1. Bez toho, aby bol dotknutý článok 10 smernice 89/391/EHS, pracovníci a/alebo ich zástupcovia sú informovaní o všetkých opatreniach, ktoré je v zmysle tejto smernice potrebné vykonať pre bezpečnosť a ochranu zdravia. Zamestnávatelia musia zabezpečiť, aby pracovníci a/alebo ich zástupcovia obdržali všeobecné údaje a, ak je to možné, presné informácie o: - hmotnosti bremena; - ťažisku najťažšej strany, keď je hmotnosť bremena nerovnomerne rozložená. 2. Bez toho, aby bol dotknutý článok 12 smernice 83/391/EHS, zamestnávatelia musia zabezpečiť, aby pracovníci obdržali ďalej primerané školenie a presné informácie o správnej manipulácii s bremenami a o rizikách, ktorým môžu byť vystavení najmä pri nesprávnom vykonávaní týchto činností s ohľadom na prílohy I a II. Článok 7 Porady a účasť pracovníkov Porady a účasť pracovníkov a/alebo ich zástupcov sa uskutočnia v súlade s článkom 11 smernice 89/391/EHS o záležitostiach obsiahnutých v tejto smernici vrátane jej príloh. ODDIEL III RÔZNE USTANOVENIA Článok 8 Prispôsobenie príloh Zmeny čisto technickej povahy príloh I a II, vyplývajúce z technického pokroku a zmien v medzinárodných predpisoch a špecifikáciách alebo z poznatkov v oblasti ručnej manipulácie s bremenami, sa prijmú v súlade s postupom uvedeným v článku 17 smernice 89/391/EHS. Článok 9 Záverečné ustanovenia 1. Členské štáty prijmú najneskôr do 31. decembra 1992 zákony, iné právne predpisy a správne opatrenia potrebné na dosiahnutie súladu s touto smernicou. Okamžite o tom informujú Komisiu. 2. Členské štáty oznámia Komisii znenie ustanovení vnútroštátneho práva, ktoré prijali alebo prijmú v oblasti upravenej touto smernicou. 3. Členské štáty podávajú Komisii každé štyri roky správu o praktickom vykonávaní ustanovení tejto smernice a uvedú stanoviská zamestnávateľov a pracovníkov. Komisia o tom oboznámi Európsky parlament, Radu, Hospodársky a sociálny výbor, ako aj Poradný výbor pre bezpečnosť, hygienu a ochranu zdravia pri práci. 4. Komisia so zreteľom na odseky 1, 2 a 3 predkladá pravidelne správu o vykonávaní tejto smernice Európskemu parlamentu, Rade a Hospodárskemu a sociálnemu výboru. Článok 10 Táto smernica je adresovaná členským štátom. V Bruseli 29. mája 1990 Za Radu predseda B. Ahern [1] Ú. v. ES C 117, 4.5.1988, s. 8. [2] Ú. v. ES C 326, 19.12.1988, s. 137 a Ú. v. ES C 96, 17.4.1990, s. 82. [3] Ú. v. ES C 318, 12.12.1988, s. 37. [4] Ú. v. ES C 28, 3.2.1988, s. 3. [5] Ú. v. ES C 28, 3.2.1988, s. 1. [6] Ú. v. ES L 183, 29.6.1983, s. 1. [7] Ú. v. ES L 185, 9.7.1974, s. 15. -------------------------------------------------- PRÍLOHA I [1] REFERENČNÉ FAKTORY (článok 3 ods. 2, článok 4 písm. a) a b) a článok 6 ods. 2) 1. Charakteristika bremena Ručná manipulácia s bremenom môže predstavovať riziko, najmä poškodenia chrbta, ak je bremeno: - príliš ťažké alebo príliš veľké, - ťažko manipulovateľné alebo ťažko uchopiteľné, - nestabilné alebo jeho obsah sa môže ľahko presúvať, - umiestnené v takej polohe, že je ho potrebné držať alebo s ním manipulovať v určitej vzdialenosti od trupu, alebo je potrebné pri manipulácii s ním sa nakláňať či vytáčať trup, - vzhľadom na svoje tvary a/alebo konzistenciu môže spôsobiť poranenie pracovníkov, najmä v prípade kolízie. 2. Požadovaná fyzická námaha Fyzická námaha môže predstavovať riziko, najmä poškodenie chrbta, ak je: - príliš vyčerpávajúca, - dosahovaná iba otáčavým pohybom trupu, - pravdepodobné, že dôjde k neočakávanému pohybu bremena, - vykonávaná telom v nestabilnej polohe. 3. Charakteristika pracovného prostredia Charakteristika pracovného prostredia môže zvýšiť riziko, najmä pokiaľ ide o poškodenie chrbta, ak: - nie je dostatok priestoru, najmä vertikálne, pre uskutočňovanie činnosti, - podlaha je nerovná, čím predstavuje nebezpečenstvo zakopnutia, alebo je klzká v súvislosti s obuvou pracovníka, - pracovné miesto v pracovnom prostredí bráni pracovníkovi manipulovať s bremenami v bezpečnej výške alebo v správnej polohe, - úroveň podlahy alebo pracovného povrchu sa mení, čo vyžaduje manipuláciu s bremenom v rôznych úrovniach, - podlaha alebo opora nôh je nestabilná, - teplota, vlhkosť alebo vetranie sú nevyhovujúce. 4. Požiadavky na činnosť Činnosť môže predstavovať riziko, najmä pokiaľ ide o poškodenie chrbta, ak zahŕňa jednu alebo viacero z nasledujúcich požiadaviek: - nadmieru častá alebo nadmieru dlhá fyzická námaha, zaťažujúca najmä chrbticu, - nedostatočný telesný odpočinok alebo čas na zotavenie, - nadmerné vzdialenosti pri zdvíhaní, spúšťaní alebo prenášaní, - tempo práce udávané pracovným procesom, ktoré nemôže pracovník zmeniť. [1] Vzhľadom na uskutočňovanie viaczložkovej analýzy sa môže vyskytovať súčasne odkaz na rôzne faktory uvádzané v prílohách I a II. -------------------------------------------------- PRÍLOHA II [1] INDIVIDUÁLNE RIZIKOVÉ FAKTORY (články 5 a 6 ods. 2) Pracovník sa môže dostať do rizika, ak: - je fyzicky nespôsobilý uskutočňovať príslušný pracovný úkon, - má na sebe nevhodný odev, obuv alebo iné osobné predmety, - nemá zodpovedajúce alebo primerané znalosti alebo výcvik. [1] Vzhľadom na uskutočňovanie viaczložkovej analýzy sa môže vyskytovať súčasne odkaz na rôzne faktory uvádzané v prílohách I a II. --------------------------------------------------